An shirya taron karawa juna sani tsakanin Sin da Afirka game da musayar ilimi da hadin-gwiwar raya masana'antu - china radio international
An shirya taron karawa juna sani tsakanin Sin da Afirka game da musayar ilimi da hadin-gwiwar raya masana'antu
2017-11-24 10:27:59 cri
Yau Jumma'a da safe ne, a birnin Tianjin dake arewacin kasar Sin, aka kaddamar da taron karawa juna sani na Sin da kasashen Afirka game da musanyar iimi da hadin-gwiwa a fannin inganta masana'antu. Taro na yini biyu, wanda jami'ar horas da malamai a fannin fasahohi ta Tianjin gami da hukumar kungiyar tarayyar Afirka wato AU suka shirya, zai tattauna kan wasu muhimman batutuwa, ciki har da yadda kasashen Afirka da kasar Sin za su fadada mu'amala da hadin-gwiwa a fannin raya masana'antu da harkar ilimi, da kuma horas da masana da kwararru a wadannan fannoni.
Wannan taro ya samu halartar wasu kwararru da masana sama da dari daga kasar Sin da kasashen Afirka guda tara, ciki har da Najeriya, da Habasha, da Afirka ta Kudu da sauransu. Cikin masanan da suka zo daga Najeriya, akwai shehun malami Gambo Babandi Gumel daga jami'ar tarayyar dake birnin Dutsen jihar Jigawa, da malam Kabiru Adamu Kiyawa, manajan bankin Zenith reshen birnin Dutsen.
A jawabin da ta gabatar a yayin taron, Dokta Beatrice Njenga, babbar jami'a a sashin kula da harkokin daukar ma'aikata da kimiyya da fasaha na hukumar kungiyar tarayyar Afirka, ta ce, irin nasarorin da kasar Sin ta samu a fannonin raya tattalin arziki da kyautata zaman rayuwar al'umma sun zama abubuwan koyi ga kasashen Afirka. Tana fatan wannan taro zai zama wani muhimmin dandali ga Sin da Afirka domin yin musanyar ra'ayi dangane da habaka hadin-gwiwa da karfafa dankon zumunci.
Ita ma a nata bangaren, shugabar jami'ar horas da malamai a fannin fasahohi ta Tianjin, Madam Liu Xin ta bayyana cewa, habaka hadin-gwiwa a fannin masana'antu tsakanin Sin da kasashen Afirka, wani muhimmin sashi ne na shawarar 'ziri daya da hanya daya' da kasar Sin ta bullo da ita. Madam Liu tana fatan al'ummomin Sin da Afirka za su alfana da wannan hadin-gwiwa.(Murtala Zhang)
v An fara bikin 'ChinaTravel' a kasar Afrika ta kudu 2017-10-19 20:01:58
v An kaddamar da taron dandalin tattaunawar hadin kan fina-finan kasa da kasa tsakanin Sin da Afirka 2017-10-18 20:29:43
v An shirya bikin fina-finan kasa da kasa na Sin da Afirka karo na farko 2017-10-17 20:02:06
v An bude taron inganta aikin gona tsakanin kasashen Afirka da lardin Hunan na kasar Sin 2017-09-21 13:36:08